### NN 90/2016 (7.10.2016.), Rješenje Agencije za zaštitu tržišnog natjecanja, klasa: UP/I 034-03/15-01/030, urbroj: 580-10/63-2016-105 od 15. rujna 2016.

90 07.10.2016 Rješenje Agencije za zaštitu tržišnog natjecanja, klasa: UP/I 034-03/15-01/030, urbroj: 580-10/63-2016-105 od 15. rujna 2016.

AGENCIJA ZA ZAŠTITU TRŽIŠNOG NATJECANJA

1920

Agencija za zaštitu tržišnog natjecanja na temelju članka 30. točke 2., članka 31., članka 49. stavka 1. i 2. i članka 58. stavka 1. točke 9., u svezi s člankom 13. Zakona o zaštiti tržišnog natjecanja (»Narodne novine«, broj 79/09 i 80/13), u upravnom postupku utvrđivanja narušavanja tržišnog natjecanja zlouporabom vladajućeg položaja, pokrenutom protiv poduzetnika Navela d.o.o., sa sjedištem u Puli, Castropola 54, zastupanog po odvjetnicima iz odvjetničkog društva [...] i odvjetnicima iz odvjetničkog društva [...], po službenoj dužnosti, na temelju odluke Vijeća za zaštitu tržišnog natjecanja u sastavu: Mladen Cerovac, mag. iur., predsjednik Vijeća, Vesna Patrlj, dipl. iur., zamjenica predsjednika Vijeća, Denis Matić, dipl. iur., mr. sc. Ljiljana Pavlic i mr. sc. Tatjana Peroković, članovi Vijeća, sa sjednice 26/2016, održane 15. rujna 2016., donosi sljedeće

RJEŠENJE

I. Prihvaćaju se mjere, uvjeti i rokovi koje je predložio poduzetnik Navela d.o.o., sa sjedištem u Puli, Castropola 54 i to na način kako slijedi:

Navela d.o.o. se obvezuje da će rezervne dijelove za brodske motore marke Yanmar isporučivati svima koji to od nje zatraže, uključujući i neovlaštene servisere. U slučaju specifičnih upita kao što je ECU (Engine control unit) i ostala elektronika koja iziskuje predznanje i alate, Navela d.o.o. će prvenstveno svakog kupca uputiti na ovlaštenu servisnu mrežu, a ako kupac ne bude na to pristao morat će potpisati očitovanje poput sljedećeg:

»Potvrđujem da sam od strane Navele d.o.o. upoznat sa specifičnostima rezervnih dijelova koje tražim i upućen na podršku u ovlašteni servis, što ne prihvaćam. Osobno preuzimam odgovornost za sve posljedice koje mogu nastati uslijed nepravilne zamjene rezervnog dijela, uključujući i posljedice prema trećim osobama i njihovoj imovini.«

II. Nalaže se poduzetniku Navela d.o.o. da dostavi Agenciji izjavu ovlaštene osobe za zastupanje poduzetnika Navela d.o.o. o preuzimanju obveze iz točke I. izreke ovog rješenja u roku od osam (8) dana od dana dostave ovog rješenja.

III. Predložene mjere, uvjeti i rokovi iz točke I. i II. izreke ovog rješenja ocjenjuju se dostatnima za otklanjanje negativnih učinaka i ponovnu uspostavu tržišnog natjecanja na tržištu distribucije rezervnih dijelova za brodske motore marke Yanmar u Republici Hrvatskoj.

IV. Predložene mjere, uvjeti i rokovi iz točke I. i II. izreke ovog rješenja ovim rješenjem postaju obvezni za poduzetnika Navela d.o.o.

V. Utvrđuje se da, nakon izvršenja mjera iz točke I. i II. izreke ovog rješenja, nema uvjeta za daljnje vođenje postupka protiv poduzetnika Navela d.o.o.

VI. U slučaju da Agencija za zaštitu tržišnog natjecanja utvrdi kako se poduzetnik Navela d.o.o. ne pridržava utvrđenih mjera, uvjeta i rokova iz točke I. i II. izreke ovog rješenja, takvo postupanje smatrat će se povredom Zakona o zaštiti tržišnog natjecanja, što će se utvrditi posebnim rješenjem kojim će se izreći i upravno-kaznena mjera.

VII. Poduzetnik Navela d.o.o. obveznik je plaćanja upravne pristojbe u iznosu od 35.000,00 kuna. Upravna pristojba uplaćuje se u korist Državnog proračuna Republike Hrvatske.

Rok izvršenja: bez odgode, a najkasnije 8 (osam) dana od dana dostave ovog rješenja.

VIII. Ovo će rješenje biti objavljeno u »Narodnim novinama« i na mrežnim stranicama Agencije.

Obrazloženje

1. Postupak utvrđivanja narušavanja tržišnog natjecanja

Agencija je zaključkom od 30. srpnja 2015., po službenoj dužnosti, na temelju članka 38. stavka 1. i članka 39., u svezi s člankom 13. Zakona o zaštiti tržišnog natjecanja (»Narodne novine«, broj 79/09 i 80/13; dalje: ZZTN), a na temelju podataka i dokumentacije prikupljene tijekom prethodnog ispitivanja stanja na mjerodavnom tržištu u predmetu klase: 034-08/14-01/348, pokrenula postupak protiv poduzetnika Navela d.o.o., sa sjedištem u Puli, Castropola 54, zastupanog po odvjetnicima iz odvjetničkog društva [...] i odvjetnicima iz odvjetničkog društva [...] (dalje: Navela).

Naime, Agencija je u okviru svoje nadležnosti iz članka 32. točke 1. a) i b) ZZTN-a u predmetu klase: 034-08/14-01/348 provela prethodno ispitivanje stanja na tržištu distribucije rezervnih dijelova za brodske motore marke Yanmar, a povodom upita g. Petra Vrvila, člana uprave u poduzetniku Kaštela auto & yacht solutions d.o.o., sa sjedištem u Kaštel Novom, Crnoči I 1 (dalje: Kaštela auto), u kojem je navedeno kako mu je poduzetnik Navela d.o.o. uskratio narudžbu rezervnih dijelova te nije htio prodati rezervne dijelove za jedno plovilo, već je uvjetovao prosljeđivanje cjelokupnog posla određenom serviseru.

Navela se očitovala prema Agenciji u nekoliko navrata i to kako prije pokretanja postupka u predmetu klase: 034-08/14-01/348 podnescima zaprimljenim 16. veljače 2015. i 2. travnja 2015., tako i nakon pokretanja postupka u ovom predmetu, podnescima zaprimljenim u razdoblju od 21. rujna 2015. do 21. srpnja 2016.

Osnovno opravdanje Navele glede neisporuke rezervnih dijelova odnosi se na ECU jedinicu (Engine control unit). Vezano uz ECU jedinicu, Navela je navela kako nije riječ o tipičnom rezervnom dijelu koji se redovito isporučuje neovlaštenim serviserima, već o posebnom rezervnom dijelu za koji postoji poseban protokol za zamjenu propisan od Yanmara, koji se treba primjenjivati u jamstvenom i van jamstvenog roka.

Također, Navela navodi, a što potvrđuje i mišljenjem nezavisnog sudskog vještaka za strojarstvo i brodogradnju gosp. [...], kako ECU jedinica nije standardan potrošni rezervni dio motora i ne spada u redovan potrošni materijal te kako je ECU jedinica temeljna motorna elektronika čiji je program (firmware) intelektualno vlasništvo proizvođača Yanmara. Također je naveo kako dijagnostiku, zamjenu, programiranje i puštanje u rad može izvesti samo ovlašteni i educirani operater, certificiran od strane Yanmar tehničkog centra, te da se dijagnostika i programiranje vrši uz pomoć specijalizirane opreme i adekvatnog programa (firmwarea) za pojedinu seriju i vrstu Yanmarovih motora.

Također, kao opravdanje za predmetno postupanje, Navela je navela potrebu servisiranja Yanmarovih motora u ovlaštenoj mreži zbog zaštite interesa krajnjih korisnika.

Rezultati provedenog ispitivanja stanja na mjerodavnom tržištu su pokazali kako je bila riječ o jednom izoliranom slučaju neisporuke rezervnih dijelova za brodske motore marke Yanmar.

2. Prijedlog preuzimanja obveza od strane poduzetnika

Podneskom zaprimljenim 21. srpnja 2016., Navela je u smislu članka 49. ZZTN-a podnijela konačni prijedlog za preuzimanje obveze izvršenja mjera, uvjeta i rokova na način da se obvezuje da će rezervne dijelove za brodske motore marke Yanmar isporučivati svima koji to od nje zatraže, uključujući i neovlaštene servisere. U slučaju specifičnih upita kao što je ECU (Engine control unit) i ostala elektronika koja iziskuje predznanje i alate, Navela će prvenstveno svakog kupca uputiti na ovlaštenu servisnu mrežu, a ako kupac ne bude na to pristao morat će potpisati očitovanje poput sljedećeg:

»Potvrđujem da sam od strane Navele upoznat sa specifičnostima rezervnih dijelova koje tražim i upućen na podršku u ovlašteni servis, što ne prihvaćam. Osobno preuzimam odgovornost za sve posljedice koje mogu nastati uslijed nepravilne zamjene rezervnog dijela, uključujući i posljedice prema trećim osobama i njihovoj imovini.«

Također, Navela je predložila spomenutu obvezu preuzeti odmah i to u obliku izjave koju će potpisati direktorica Navele i koju će dostaviti Agenciji bez odlaganja.

Člankom 49. stavkom 5. ZZTN-a propisano je da će Agencija namjeru prihvaćanja preuzimanja izvršenja mjera i uvjeta iz članka 49. stavka 1. ZZTN-a objaviti na svojoj internetskoj stranici u obliku skraćenog opisa predmeta i sadržaja mjera i uvjeta, uz poziv svim zainteresiranim stranama za dostavljanje pisanih primjedaba, stavova i mišljenja u roku od 20 (dvadeset) dana od dana objave poziva.

Stoga je Agencija 22. srpnja 2016., sukladno članku 49. točki 5. ZZTN-a, na mrežnim stranicama Agencije: www.aztn.hr, objavila namjeru prihvaćanja preuzimanja izvršenja mjera i uvjeta, uz javni poziv svim zainteresiranim stranama za dostavljanje pisanih primjedbi, stavova i mišljenja na prijedlog Navele za preuzimanje obveze izvršenja određenih mjera i uvjeta te rokova u kojima će to učiniti. Rok za stavljanje primjedbi istekao je 11. kolovoza 2016., pri čemu Agencija nije zaprimila primjedbe na objavljeni javni poziv.

3. Analiza prijedloga Navele o namjeri preuzimanja obveze izvršenja mjera i uvjeta te rokova u kojima će to učiniti

Vezano uz prethodno navedeno, Agencija je utvrdila kako prijedlog preuzimanja obveze izvršenja mjera i uvjeta te rokova u kojima će to Navela učiniti udovoljava formalnim uvjetima iz članka 49. stavka 1. ZZTN-a, odnosno da je podnesen nakon pokretanja postupka sukladno članku 39. ZZTN-a, a prije dostave Obavijesti o preliminarno utvrđenim činjenicama u postupku iz članka 48. ZZTN-a.

Agencija, u smislu članka 49. stavka 4. ZZTN-a, može prihvatiti preuzimanje određenih mjera i uvjeta iz članka 49. stavka 1. ZZTN-a u slučaju kratkog trajanja povrede, suradnje poduzetnika u postupku i predlaganja mjera i uvjeta u prvih šest mjeseci vođenja postupka, kada ocijeni da je prihvaćanje preuzimanja mjera i uvjeta iz članka 49. stavka 1. ZZTN-a svrsishodno radi bržeg uspostavljanja tržišnog natjecanja na određenom tržištu, a bez dugotrajnog vođenja postupka.

U predmetnom postupku Navela je surađivala s Agencijom te je prijedlog mjera i uvjeta podnijela nakon pokretanja postupka, a prije dostave Obavijesti o preliminarno utvrđenim činjenicama u postupku.

Prijedlog Navele predstavlja dobrovoljnu mjeru i otklanja moguće negativne učinke koji bi mogli nastati u slučaju da se Navela nije obvezala na promjenu svoga ponašanja prema kupcima rezervnih dijelova za brodske motore marke Yanmar.

Također, prijedlog Navele dovodi do bržeg uspostavljanja tržišnog natjecanja na mjerodavnom tržištu bez dugotrajnog vođenja postupka.

Osim toga, kako je već ranije navedeno, na objavljenu namjeru Agencije o prihvaćanju preuzimanja izvršenja mjera i uvjeta uz javni poziv svim zainteresiranim stranama za dostavljanje pisanih primjedbi, stavova i mišljenja na prijedlog Navele za preuzimanje obveze izvršenja određenih mjera i uvjeta te rokova u kojima će to učiniti, nitko nije dostavio primjedbe.

Slijedom svega navedenog, Agencija je prihvatila predložene mjere i uvjete poduzetnika Navela na način na koji su one konkretizirane u podnesku Navele zaprimljenom u Agenciji 21. srpnja 2016.

4. Odluka Vijeća za zaštitu tržišnog natjecanja

Na temelju dostavljenih očitovanja i dokumentacije, Vijeće za zaštitu tržišnog natjecanja (dalje: Vijeće), sukladno ovlastima iz članaka 27. i 30. točke 2. ZZTN-a te članka 31. ZZTN-a, na sjednici 26/2016, održanoj 15. rujna 2016., razmatralo je navedeni predmet te je donijelo odluku da se, u smislu članka 49. stavka 2. ZZTN-a, predložene mjere, uvjeti i rokovi Navele prihvaćaju kao dostatni za otklanjanje negativnih učinaka i ponovnu uspostavu tržišnog natjecanja, pri čemu donošenjem ovoga rješenja Agencije postaju obvezni za Navelu.

Vijeće svoju odluku o prihvaćanju mjera, uvjeta i rokova u smislu članka 49. stavka 2. ZZTN-a temelji na tome da je Navela surađivala s Agencijom i nastojala uskladiti svoje postupanje s propisima o zaštiti tržišnog natjecanja te da, kako i sam Kaštela Auto navodi u očitovanju zaprimljenom 9. ožujka 2015. u predmetu klase: 034-08/14-01/348, predmetno postupanje nije bilo praksa Navele, već je bila riječ o jedinom slučaju.

Sukladno članku 49. stavku 3. ZZTN-a, rješenjem Agencija određuje rokove u kojima poduzetnik treba izvršiti mjere i uvjete iz članka 49. stavka 2. ZZTN-a, obvezuje poduzetnika na dostavu dokaza kojima potvrđuje izvršenje mjera i uvjeta u zadanom roku te utvrđuje da nema uvjeta za daljnje vođenje postupka protiv tog poduzetnika.

Stoga je Vijeće donijelo odluku kojom se, u smislu članka 49. stavka 2. i 3. ZZTN-a, prihvaćaju [mjere i uvjeti koje je predložila Navela te joj je naloženo da u roku od 8 dana od dana dostave rješenja dostavi izjavu o preuzimanju obveze iz točke I. izreke ovog rješenja. Nakon izvršenja mjera iz točke I. i II. izreke ovog rješenja nema uvjeta za daljnje vođenje postupka protiv Navele u ovom predmetu.

U smislu članka 49. stavka 7. ZZTN-a, ako u nadzoru nad provedbom mjera i uvjeta iz članka 49. stavka 1. ZZTN-a Agencija utvrdi da se Navela ne pridržava utvrđenih mjera, uvjeta i rokova iz članka 49. stavka 3. ZZTN-a, takvo postupanje smatrat će se povredom ZZTN-a te će se to utvrditi posebnim rješenjem kojim će se izreći i upravno-kaznena mjera sukladno odredbama ZZTN-a.

Slijedom svega navedenog, Agencija je na temelju odluke Vijeća odlučila kao u točkama I. do VI. izreke ovog rješenja.

Prijedlog stranke u postupku za preuzimanje obveze izvršenja određenih mjera i uvjeta te rokova u svrhu otklanjanja negativnih učinaka njenog postupanja ili propuštanja postupanja na tržišno natjecanje iz članka 49. stavka 1. ZZTN-a i rješenje Agencije o prihvaćanju predloženih mjera, uvjeta i rokova koji postaju obvezni za predlagatelja u smislu članka 49. stavaka 2. i 3. ZZTN-a podliježu naplati upravnih pristojbi, sukladno odredbi članka 2. stavka 1. Zakona o upravnim pristojbama (»Narodne novine«, broj 8/96, 77/96, 95/97, 131/97, 68/98, 66/99, 145/99, 116/00, 163/03, 17/04, 110/04; 141/04, 150/05, 153/05, 129/06, 117/07, 25/08, 60/08, 20/10, 69/10, 126/11, 112/12, 19/13, 80/13, 40/14, 69/14, 87/14 i 94/14; dalje: Zakon o upravnim pristojbama) te članka 2. i 3. Uredbe o izmjenama Tarife upravnih pristojbi iz Zakona o upravnim pristojbama (»Narodne novine«, broj 126/11; dalje: Uredba o izmjenama Tarife Zakona o upravnim pristojbama).

Naime, prijedlog stranke u postupku za preuzimanje obveze izvršenja određenih mjera i uvjeta te rokova u svrhu otklanjanja negativnih učinaka njenog postupanja ili propuštanja postupanja na tržišno natjecanje iz članka 49. stavka 1. ZZTN-a podliježe obvezi naplate upravne pristojbe u iznosu od 5.000,00 kuna, u smislu članka 2. Uredbe o izmjenama Tarife Zakona o upravnim pristojbama, odnosno tarifnog broja 106. točke 4. Tarife upravnih pristojbi Zakona o upravnim pristojbama (»Narodne novine«, broj 8/96, 77/96, 95/97, 131/97, 68/98, 66/99, 145/99, 30/00, 116/00, 163/03, 17/04, 110/04, 141/04, 150/05, 153/05, 129/06, 117/07, 25/08, 60/08, 20/10, 69/10, 126/11, 112/12, 19/13, 80/13, 40/14, 69/14 i 87/14; dalje: Tarifa upravnih pristojbi).

Upravna pristojba u iznosu od 30.000,00 kuna za rješenje Agencije o prihvaćanju predloženih mjera, uvjeta i rokova koji postaju obvezni za predlagatelja, u smislu članka 49. stavaka 2. i 3. ZZTN-a, naplaćuje se sukladno članku 3. Uredbe o izmjenama Tarife Zakona o upravnim pristojbama, odnosno tarifnom broju 107. točki 7. Tarife upravnih pristojbi.

Navedeni iznos uplaćuje se u roku od osam (8) dana od dana dostave ovog rješenja u korist Državnog proračuna Republike Hrvatske na račun broj: HR1210010051863000160, model HR64, poziv na broj odobrenja: 5002-20833-…(navodi se OIB uplatitelja ili godina ili broj rješenja).

Sukladno odredbi članka 16. stavka 4. Zakona o upravnim pristojbama, nakon izvršene uplate obveznik uplate dužan je uplatnicu, kao dokaz o obavljenoj uplati upravne pristojbe, dostaviti Agenciji žurno, a najkasnije u roku od osam (8) dana, s pozivom na poslovni broj klase: UP/I 034-03/15-01/030.

U slučaju da obveznik uplate upravne pristojbe ne izvrši uplatu upravne pristojbe u ostavljenom roku, Agencija će po proteku roka, sukladno članku 10. stavku 2. Zakona o upravnim pristojbama, od nadležne Porezne uprave zatražiti prisilnu naplatu upravne pristojbe.

Slijedom iznijetoga, Agencija je na temelju odluke Vijeća odlučila kao u točki VII. izreke ovog rješenja.

Sukladno odredbi članka 59. stavka 2. ZZTN-a, a u svezi s člankom 58. stavkom 1. točkom 9. ZZTN-a, ovo će rješenje biti objavljeno u Narodnim novinama, dok će se prema članku 59. stavku 3. ZZTN-a ono objaviti i na mrežnim stranicama Agencije.

Stoga je Agencija, na temelju odluke Vijeća, odlučila kao u točki VIII. izreke ovog rješenja.

UPUTA O PRAVNOM LIJEKU

Protiv ovog rješenja nije dopuštena žalba, ali nezadovoljna stranka može tužbom pokrenuti upravni spor pred Visokim upravnim sudom Republike Hrvatske u roku od trideset (30) dana od dana dostave ovog rješenja.

Klasa: UP/I 034-03/15-01/030

Urbroj: 580-10/63-2016-105

Zagreb, 15. rujna 2016.

Predsjednik Vijeća
za zaštitu tržišnog natjecanja
Mladen Cerovac, mag. iur., v. r.